**Clarence Alfred Gilyard Jr.** (24. joulukuuta 1955 Moses Lake, Washington, Yhdysvallat – 28. marraskuuta 2022 Las Vegas, Nevada, Yhdysvallat) oli yhdysvaltalainen näyttelijä ja professori. Hän näytteli paitsi televisiosarjoissa ja elokuvissa, myös puheteatterissa. Gilyard tunnetaan eritoten sarjoista *Matlock* ja *Walker, Texasista*. Myöhemmin hän opetti näyttelemistä yliopistossa.

Varhaiselämä
------------

Gilyard oli kuusilapsisen perheen toinen. Hänen perheensä oli alun perin New Orleansista, mutta vietti liikkuvaa elämää: Gilyard kasvoi ilmavoimien tukikohdissa eri puolilla Amerikkaa, sillä hänen isänsä oli upseeri. High schoolin jälkeen Gilyard opiskeli Sterling Collegessa, mutta opinnot jäivät kesken, kun hän sekaantui alkoholiin ja huumeisiin. Hän muutti pois vanhempiensa kotoa San Bernardinosta Long Beachiin, jossa hän opiskeli Kalifornian yliopistossa pääaineenaan ilmaisutaito. Ennen valmistumistaan Gilyard teki töitä muun muassa tarjoilijana.

Alun perin luterilaiseksi kasvatettu Gilyard kääntyi katoliseksi 1990-luvulla.

Ura
---

Gilyard aloitti näyttelijän uransa 1980-luvun alussa sivuroolilla television rikosdraamasarjassa *CHiPs*, minkä jälkeen hän näytteli muun muassa elokuvissa *Top Gun* ja *Die Hard*. Vuosina 1989–1993 Gilyard näytteli Conrad McMastersia oikeussalidraamassa *Matlock*.

Vuosina 1993–2001 Gilyard näytteli James Trivetten roolia Chuck Norrisin tähdittämässä toimintasarjassa *Walker, Texasista*. James Trivette on sarjan jokaisen tuotantokauden vakiohenkilö. Gilyard palasi Jamesin rooliin televisioelokuvassa *Walker, Texasista: Uhka idästä* (2005), tuolloin tosin sivuosassa.

2010-luvulla Gilyard näytteli muun muassa elokuvissa *Chasing Shakespeare* (2013) ja *A Matter of Faith* (2014).

Puheteatterissa Gilyard näytteli miespääosaa komediassa *Driving Miss Daisy*. Hänen vastanäyttelijänään oli *Walker, Texasista* -sarjasta tuttu Sheree J. Wilson.

Gilyard vetäytyi aktiiviselta näyttelijänuralta 2000-luvun alussa. Hän suoritti teatteritaiteiden maisterin tutkinnon Southern Methodist Universityssä ja toimi sittemmin näyttämö- ja elokuvataiteen professorina Nevadan yliopistossa.

Yksityiselämä
-------------

Gilyard oli naimisissa kaksi kertaa ja kuuden lapsen isä. Hänen ensimmäinen liittonsa päättyi eroon, toisen vaimonsa Elena Castillon kanssa hän avioitui 2001. Gilyard kuoli pitkälliseen sairauteen 66-vuotiaana kotonaan Las Vegasissa.

Lähteet
-------

### Viitteet

1. 1 2  Clarence Gilyard, Jr. Biography (1955-) *Filmreference.com*. Advameg, Inc.. Viitattu 3.2.2020.
2. 1 2  "Clarence Gilyard, 'Die Hard' and 'Matlock' actor, dies at 66" AP News. 29.11.2022.
3. ↑  Pudas, Mari: Die Hardista tuttu Clarence Gilyard on kuollut *www.iltalehti.fi*.  29.11.2022. Viitattu 29.11.2022.
4. 1 2  Clarence Gilyard, M.F.A. *Unlv.edu*. University of Nevada.  Arkistoitu 19.10.2020. Viitattu 3.2.2020.
5. 1 2 3  Feister, John: "The Eucharistic Faith of Actor Clarence Gilyard" *St. Anthony Messenger*.  Arkistoitu 21.7.2012. Viitattu 9.5.2023.
6. 1 2  Clarence Gilyard, Jr. *Leftbehind.fandom.com*. Fandom, Inc.. Viitattu 3.2.2020.
7. ↑  Clarence Gilyard Jr. Internet Movie Databasessa. (englanniksi)
8. ↑  Tinseltown Talks: 'Walker's' Sheree J. Wilson, Clarence Gilyard Jr. together again *The Spectrum*.  3.4.2018. Gannett. Viitattu 3.2.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Korea

 |

 |